Az utánpótlás az érték
A Starcopy-Szeged NB I-es ligabajnokságban szereplõ férfi röplabdacsapata nem a várakozásoknak megfelelõen szerepelt csoportjában. Két gyõzelemmel és nyolc vereséggel az ötödik helyen végzett és nem jutott be a felsõházi rájátszásba.
Hosszú szûk esztendõk után ismét az élvonalban, az NB I-es ligabajnokságban szerepelt Szeged férfi röplabdacsapata (csak így zárójelben: a nõi, az SZDRE-Radnóti is), a Starcopy. De nem úgy, ahogy a klubvezetés és a szurkolók (el)várták: két gyõzelem, nyolc vereség és 5. hely a B csoportban.
– Túlzottan nem vagyok, nem lehetek elégedett – közölte Varga Tamás klubelnök –, a játékosállomány alapján többre számítottunk. Egykori válogatottak erõsítik együttesünket. De a munkahelyi és tanulmányi elfoglaltságok, a sérülések, betegségek, családi kötelezettségek alaposan befolyásolták az edzéslátogatottságot és ezen keresztül a teljesítményt. A gárda amatõr – ezúton köszönjük a Starcopy Kft. és további kisebb szponzoraink támogatását, segítségét –, a keret tagjai semmilyen díjazást nem kapnak. A hiányzások miatt a legfiatalabbak, serdülõ válogatottjaink is átestek a tûzkeresztségen, bemutatkoztak az NB I-ben. Szégyent nem vallottunk velük, de az is kiderült, ez még nem az õ osztályuk. A fiúk – itt az idõsebbekre gondolok – nem érezték, nem látták maguk elõtt a célt; pedig, ha úgy röplabdáztunk volna, mint az egyébként elbukott Kecskemét elleni partin, bizonyára több gyõzelmünk lenne. Az új évben az edzéslátogatottságon feltétlenül javítani kellene, mert csakis így valósíthatjuk meg célunkat az alsó házban is, a bennmaradást, a tisztes helytállást.
– Az esztendõ egyetlen pozitívuma a felnõtt csapatnál – értékelt Nusser Elemér edzõ –, hogy az elsõ osztályban szerepeltünk. Egyébként szakmailag nem lehet értékelni az õszt. A játékosok általában nem jártak edzésre, kis túlzással csak a meccsek elõtt találkozott a kezdõ. Így nem lehet csapatot építeni. Rutinból játszottak, ez pedig ennyire volt elég az NB I-ben. Az utánpótláscsapatokat viszont egyértelmûen dicsérhetjük: a gyermekbajnokságot megnyertük, a serdülõ ob-n a második helyen végeztünk, az OIK-t – a serdülõkkel – a 6. helyen zártuk, és a kadett válogatott a Starcopyra épül. Ezek a srácok az igazi értékeink, rájuk kell nagyon vigyáznunk. Visszatérve a felnõttekre: a szellemi és a fizikai állóképességet is növelnünk kellene az eredményesség érdekében – ez viszont csak edzésen lehetséges...
– Egy kicsit csalódott vagyok, többre számítottam – mondta Mérõ Rudolf, a fõszponzor Starcopy Kft. ügyvezetõje –, a felsõházi rájátszásba jutás volt a cél, az elvárás. De természetesen továbbra is kitartunk a csapat mellett, melyet a jövõben is támogatunk.
A Starcopy-Szeged 2007-es elsõ mérkõzését január 13-án 11 órakor idegenben játssza a Budapest-bajnokságban vitézkedõ MAFC II. ellen a Magyar Kupa keretében. A nyolc közé jutásról egy meccs dönt.